৭৭তম ব্রিটিশ অ্যাকাডেমি চলচ্চিত্র পুরস্কার
৭৭তম ব্রিটিশ অ্যাকাডেমি ফিল্ম অ্যান্ড টেলিভিশন আর্টস পুরস্কার, যা সাধারণত বাফটা নামে পরিচিত, ২০২৪ সালের ১৮ই ফেব্রুয়ারি লন্ডনের সাউথব্যাঙ্ক সেন্টারের রয়্যাল ফেস্টিভ্যাল হলে ২০২৩ সালের সেরা জাতীয় ও বিদেশী চলচ্চিত্রের সম্মানে অনুষ্ঠিত হয়। ব্রিটিশ অ্যাকাডেমি অব ফিল্ম অ্যান্ড টেলিভিশন আর্টস কর্তৃক প্রদত্ত ২০২৩ সালে ব্রিটিশ চলচ্চিত্র প্রেক্ষাগৃহে প্রদর্শিত যেকোন দেশের সেরা পূর্ণদৈর্ঘ্যের চলচ্চিত্র এবং তথ্যচিত্রের জন্য পুরস্কার প্রদান করা হয়। অনুষ্ঠানটি প্রথমবারের মত উপস্থাপনা করেন ডেভিড টেন্যান্ট, তিনি বলেন; "বাফটা চলচ্চিত্র পুরস্কারের উপস্থাপনা এবং এই বছরের সেরা চলচ্চিত্রগুলো এবং সেগুলিকে জীবন্ত করে তোলা অনেক প্রতিভাবান ব্যক্তিদের উদযাপন করতে সাহায্য করতে পেরে আমি আনন্দিত৷ সম্প্রচারটি যুক্তরাজ্যে বিবিসি ওয়ান এবং আইপ্লেয়ারে ১৯:০০-২১:৯৯ জিএমটি পর্যন্ত এবং কানাডা, ডেনমার্ক, ফিনল্যান্ড, নরওয়ে, দক্ষিণ আফ্রিকা, সুইডেন এবং মার্কিন যুক্তরাষ্ট্রে ব্রিটবক্স ইন্টারন্যাশনাল-এ সরাসরি সম্প্রচার করা হয়। বাফটার দীর্ঘতালিকা ২০২৪ সালের ৫ই জানুয়ারি প্রকাশ করা হয়েছিল। ২০২৪ সালের ১৮ই জানুয়ারি লন্ডনের ১৯৫ পিকাডিলিতে আর্টস চ্যারিটির প্রধান কার্যালয় থেকে প্রাক্তন রাইজিং স্টার পুরস্কার মনোনীত নেওমি অ্যাকি এবং কিংসলি বেন-আদির সরাসরি সম্প্রচারের মাধ্যমে মনোনয়নগুলো ঘোষণা করেছিলেন; সম্প্রচারটি বাফটার টুইটার এবং ইউটিউব পাতাতেও দেখার জন্য উপলব্ধ ছিল। ব্রিটিশ জনগণের দ্বারা ভোট দেওয়া একমাত্র বিভাগ ইই রাইজিং স্টার মনোনীতদের নাম ২০২৪ সালের ১০ই জানুয়ারি প্রকাশ করা হয়েছিল। ২০২৪ সালের ১৮ই ফেব্রুয়ারি বিজয়ীদের নাম ঘোষণা করা হয়।